Qamchiq dovonida o‘quv mashg‘ulotlari o‘tkazildi

Qish kunlarida tog‘ dovonlarida sovuq ob-havo va yog‘ingarchiliklar sababli turli vaziyatlar yuzaga kelishi mumkin. Shunday holatlarda tegilshi xizmat vakillari tezkorlik bilan chora ko‘rishlariga to‘g‘ri keladi. Shuni inobatga olgan holda, Favqulodda vaziyatlar vazirligi Qamchiq dovonida o‘quv mashg‘uloti o‘tkazdi, deyiladi vazirlik xabarida.

Ushbu tadbir O‘zbekiston Respublikasi Favqulodda vaziyatlarda ularning oldini olish va harakat qilish davlat tizimining 2014-yilga mo‘ljallangan reja doirasida tashkil etildi.
Mashg‘ulot davomida favqulodda vaziyatlarda tezkorlik bilan ishga kirishish malakasi shakllantirildi. Xususan, idoralararo tezkor shtab rahbariyat tarkibini va tezkor bo‘linmalar shaxsiy tarkibini zudlik bilan xabardor etish, qutqaruvchilar guruhlarini yig‘ish va ularni favqulodda vaziyat yuzaga kelgan joyga yetkazish, jabrlanuvchilarni izlab topish, dala sharoitida ularga birinchi tibbiy yordam ko‘rsatish, jabrlanuvchilarni xavfsiz hududga olib o‘tish, favqulodda vaziyat oqibatlarini bartaraf etish, shuningdek, avtomobil yo‘lida xavfsiz harakatni tiklash kabi mashqlar o‘tkazildi.
O‘quv mashg‘ulotlarida “Qamchiq” qidiruv-qutqaruv otryadi va FVVning Respublika ko‘p tarmoqli tezkor harakatlanish markazi, “O‘zbekiston havo yo‘llari” Milliy aviakompaniyasi vertolyoti, Ichki ishlar vazirligining yong‘in xavfsizligi va yo‘l harakati xavfsizligi xizmatlari, Sog‘liqni saqlash vazirligi Respublika shoshilinch tibbiy yordam ilmiy markazi, Angren tumani tez tibbiy yordam xizmati, Qamchiq dovonidagi A-373 avtomobil yo‘lining barqaror faoliyatini ta’minlab turuvchi avtomobil yo‘llari xizmati kabi idoralarning xodimlari qatnashdi.